**Հավելված**

**ՀՀ կառավարության \_\_\_\_ թվականի**

**\_\_\_\_\_\_ \_\_\_\_-ի N \_\_\_\_\_-Ն որոշման**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**Ո Ր Ո Շ ՈՒ Մ**

**4 ՄԱՅԻՍԻ 2006 ԹՎԱԿԱՆԻ** **N 654-Ն**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՈՍՏԻԿԱՆՈՒԹՅԱՆ ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆՈՒՄ ԻՆՏԵՐՊՈԼԻ ԱԶԳԱՅԻՆ ԿԵՆՏՐՈՆԱԿԱՆ ԲՅՈՒՐՈՅԻ ԿՈՂՄԻՑ ՏԵՂԵԿՈՒԹՅՈՒՆ ՏՐԱՄԱԴՐԵԼՈՒ ԵՎ ՍՏԱՆԱԼՈՒ ԿԱՐԳԸ ՍԱՀՄԱՆԵԼՈՒ ՄԱՍԻՆ**

«Տեղեկատվության ազատության մասին» օրենքի 10-րդ հոդվածի 1-ին մասի համաձայն՝ *Հայաստանի Հանրապետության կառավարությունը որոշում է.*

1. Սահմանել Հայաստանի Հանրապետության ոստիկանության Հայաստանի Հանրապետությունում Ինտերպոլի ազգային կենտրոնական բյուրոյի կողմից տեղեկություն տրամադրելու և ստանալու կարգը՝ համաձայն հավելվածի:

2. Սույն որոշումն ուժի մեջ է մտնում պաշտոնական հրապարակմանը հաջորդող օրվանից:

**Հավելված  
ՀՀ կառավարության 2006 թվականի  
մայիսի 4-ի N 654-Ն որոշման**

**ԿԱՐԳ  
ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՈՍՏԻԿԱՆՈՒԹՅԱՆ ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆՈՒՄ ԻՆՏԵՐՊՈԼԻ ԱԶԳԱՅԻՆ ԿԵՆՏՐՈՆԱԿԱՆ ԲՅՈՒՐՈՅԻ ԿՈՂՄԻՑ ՏԵՂԵԿՈՒԹՅՈՒՆ ՏՐԱՄԱԴՐԵԼՈՒ ԵՎ ՍՏԱՆԱԼՈՒ  
1. ԸՆԴՀԱՆՈՒՐ ԴՐՈՒՅԹՆԵՐ**

1. Սույն կարգով սահմանվում են Հայաստանի Հանրապետության ոստիկանության Հայաստանի Հանրապետությունում Ինտերպոլի ազգային կենտրոնական բյուրոյի (այսուհետև՝ բյուրո) կողմից տեղեկություն տրամադրելու և ստանալու կարգը:

2. Սույն կարգում օգտագործվող հիմնական հասկացություններն են՝

1) *տեղեկություն հայցող`* Հայաստանի Հանրապետության ազգային անվտանգության ծառայությունը, Հայաստանի Հանրապետության պաշտպանության նախարարությունը, Հայաստանի Հանրապետության արդարադատության նախարարությունը, Հայաստանի Հանրապետության կրթության, գիտության, մշակույթի և սպորտի նախարարությունը, Հայաստանի Հանրապետության քննչական կոմիտեն, Հայաստանի Հանրապետության հակակոռուպցիոն կոմիտեն, Հայաստանի Հանրապետության կոռուպցիայի կանխարգելման հանձնաժողովը, Հայաստանի Հանրապետության պետական եկամուտների կոմիտեն, ՀՀ գլխավոր դատախազությունը, ՀՀ արտաքին գործերի նախարարությունը, ՀՀ դատարանները, Հայաստանի Հանրապետության ֆինանսների նախարարությունը, Հայաստանի Հանրապետության կենտրոնական բանկը, որոնք սույն կարգով սահմանված ձևով դիմում են բյուրո՝ տեղեկություն ստանալու համար.

2) *բյուրոյի տվյալների պահոց`* բյուրոյի գործունեության ընթացքում Քրեական ոստիկանության միջազգային կազմակերպության (այսուհետև՝ Ինտերպոլ) և դրա անդամ պետությունների իրավապահ մարմինների, Հայաստանի Հանրապետության պետական կառավարման մարմինների հետ համագործակցության արդյունքում հանցագործությունների մասին կուտակված տեղեկությունների դասակարգված ամբողջություն.

3) *տեղեկությունների փոխանակում`* բյուրոյից տեղեկության հայցում ու բյուրոյի կողմից տեղեկության տրամադրում, ինչպես նաև բյուրոյի կողմից տեղեկության հայցում և ստացում.

4) *տեղեկություն տրամադրող`* բյուրոն կամ սույն կարգի 2-րդ կետի 1-ին ենթակետով նախատեսված որևէ մարմին, որը տեղեկություն է տրամադրում:

3. Բյուրոյի կողմից տեղեկություն տրամադրելու և ստանալու նպատակը քրեական վարույթ իրականացնող մարմիններին աջակցելն է` քրեական վարույթում և օպերատիվ հաշվառման գործում ներգրավված անձանց հետախուզելու, նույնականացնելու, ինչպես նաև միջազգային բնույթի հանցագործությունները կանխելու, նախականխելու, հայտնաբերելու և բացահայտելու համար:

4. Բյուրոյի կողմից Հայաստանի Հանրապետության կենտրոնական բանկին տեղեկություն տրամադրվում է օրենքով Հայաստանի Հանրապետության կենտրոնական բանկին վերապահված իր լիազորությունների իրականացման նպատակով:

5. Բյուրոն իր գործունեությունն իրականացնելիս ղեկավարվում է Հայաստանի Հանրապետության Սահմանադրությամբ, Հայաստանի Հանրապետության օրենքներով, այլ իրավական ակտերով, Հայաստանի Հանրապետության միջազգային պայմանագրերով, բյուրոյի կանոնադրությամբ, Ինտերպոլի գործունեությունը կանոնակարգող նորմատիվ իրավական ակտերով:

6. Բյուրոյի կողմից Հայաստանի Հանրապետության ոստիկանության ստորաբաժանումներին տեղեկություն տրամադրելու կարգը սահմանում է Հայաստանի Հանրապետության ոստիկանության պետը:

**2. ԲՅՈՒՐՈՅԻ ԿՈՂՄԻՑ ՏԵՂԵԿՈՒԹՅՈՒՆ ՏՐԱՄԱԴՐԵԼՈՒ ԵՎ ՍՏԱՆԱԼՈՒ ԿԱՐԳԸ**

7. Բյուրոյի կողմից սույն կարգի 2-րդ կետի 1-ին ենթակետով նախատեսված մարմիններին տեղեկություն տրամադրվում է հայերեն կազմված հարցումների հիման վրա կամ փոխադարձաբար ընդունելի այլ եղանակով:

8. Բյուրոն սույն կարգի 2-րդ կետի 1-ին ենթակետով նախատեսված մարմիններին տրամադրում է Ինտերպոլի գլխավոր քարտուղարությունից և Ինտերպոլի անդամ երկրներից ստացված` հանցավորության դեմ պայքարում համագործակցելու վերաբերյալ հարցումները:

9. Բյուրոն սույն կարգի 2-րդ կետի 1-ին ենթակետով չնախատեսված մարմիններին տեղեկություն տրամադրում և դրանցից տեղեկություն ստանում է Հայաստանի Հանրապետության ոստիկանության միջոցով՝ «Տեղեկատվության ազատության մասին» օրենքով սահմանված կարգով՝ հաշվի առնելով օպերատիվ-հետախուզական գործունեության մասին ՀՀ օրենսդրության և Ինտերպոլի գործունեությունը կանոնակարգող նորմատիվ իրավական ակտերի դրույթները:

10. Տեղեկություն հայցողի (բացառությամբ Հայաստանի Հանրապետության կենտրոնական բանկի) հարցումը ձևակերպվում է տպագիր և պետք է պարունակի՝

1) քրեական վարույթը նախաձեռնող կամ օպերատիվ հաշվառման գործը կազմող մարմնի անվանումը, քրեական վարույթը նախաձեռնելու կամ կազմելու ամսաթիվը, ամիսը, տարեթիվը, գործի համարը, Հայաստանի Հանրապետության քրեական օրենսգրքի հոդվածը, որով նախաձեռնվել է քրեական վարույթը.

2) դեպքի համառոտ նկարագրությունը.

3) մեղադրյալի կամ օպերատիվ հաշվառման գործում ներգրավված անձի մասին առկա բոլոր տվյալները, այդ թվում՝ դատվածության, որևէ լեզվի տիրապետելու, այցելած երկրների, մեղադրյալի մերձավոր ազգականների գտնվելու վայրերի վերաբերյալ.

4) գործով ապացույց, հանցագործության կատարման առարկա կամ միջոց հանդիսացող առարկաների վերաբերյալ ամբողջական տեղեկություններ, ինչպես նաև դիրքորոշում դրանց տվյալները Ինտերպոլի համապատասխան պահոցներում զետեղելու վերաբերյալ.

5) կոնկրետ հարցերը, որոնց պարզաբանման համար պետք է կատարվի ստուգում կամ հարցում և տրամադրվի տեղեկություն.

6) կցվող փաստաթղթերը, այդ թվում` առկայության դեպքում քրեական հետապնդում հարուցելու, անձին քրեական վարույթի շրջանակներում կոնկրետ կարգավիճակով ներգրավելու մասին և խափանման միջոց ընտրելու կամ փոփոխելու մասին որոշումների պատճենները, կամ մեղադրյալի մատնադրոշմները, մատնահետքերը, ԴՆԹ բնութագրերը, որակյալ լուսանկարը, հանցագործության առարկայի լուսանկարը, հնարավորության դեպքում՝ հանցագործության առարկայի նմուշը.

7) նշում տվյալները երրորդ անձին տրամադրելու թույլտվության կամ արգելելու մասին.

8) այն պաշտոնատար անձի տվյալները (ծառայության անվանումը, ծառայողի անունը, ազգանունը, պաշտոնը, հեռախոսի և ֆաքսի համարները), ում պետք է փոխանցվի տեղեկությունը:

11. Բյուրոյի կողմից տեղեկությունը տրամադրվում է հնարավոր սեղմ ժամկետում, բայց ոչ ուշ, քան 30 օրվա ընթացքում:

12. Հարցումը ստորագրվում է սույն կարգի 2-րդ կետի 1-ին ենթակետով նախատեսված մարմնի ղեկավարի կամ տեղակալի կամ սույն կարգի 2-րդ կետի 1-ին ենթակետով նախատեսված մարմնի ղեկավարի լիազորած պաշտոնատար անձի կողմից:

13. Այն պաշտոնների ցանկը, որոնք զբաղեցնող անձինք լիազորված են հարցում ստորագրելու, հաստատվում է սույն կարգի 2-րդ կետի 1-ին ենթակետով նախատեսված մարմնի ղեկավարի հրամանով, որի մեկ օրինակն ուղարկվում է բյուրո:

14. Լիազորություն չունեցող պաշտոնատար անձի կողմից ստորագրված հարցման դեպքում տեղեկություն չի տրամադրվում:

15. Բյուրոյում ստացված հարցումն ընդունվում է, ստուգվում դրա հիմնավորվածությունը, լիարժեքությունը և ճշգրիտ ձևակերպումը: Հարցման մեջ անճշտությունների առկայության դեպքում տեղեկություն հայցողից պահանջվում է հարցման վերաբերյալ լրացուցիչ տեղեկություն:

16. Բյուրոն, ի պատասխան հարցմանը, տրամադրում է բյուրոյի տվյալների պահոցում առկա տեղեկությունը կամ հարցումը նախապատրաստում և ուղարկում է Ինտերպոլի գլխավոր քարտուղարություն և Ինտերպոլի անդամ երկրների բյուրոներ:

17. Բյուրոյի և տեղեկություն հայցողի միջև տեղեկությունը փոխանակվում է առկա կապի միջոցներով:

18. Գաղտնի տեղեկությունը փոխանակվում է պաշտպանված կապուղիների միջոցով:

19. Հարցման մեջ առկա օտարերկրյա քաղաքացիների անուններն ու ազգանունները, իրավաբանական անձանց անվանումները և այլ անհրաժեշտ տվյալներ, դրանց գրավոր տարբերակի առկայության դեպքում, վերարտադրվում են բնագրով կամ Ինտերպոլի պաշտոնական լեզուներից (անգլերեն, ֆրանսերեն, իսպաներեն կամ արաբերեն) մեկով:

20. Բյուրոն մերժում է տեղեկության տրամադրումը, եթե`

1) չի տնօրինում հայցվող տեղեկությանը, և այն չի բխում սույն կարգի 3-րդ կամ 4-րդ կետով նախատեսված տեղեկությունը տրամադրելու նպատակներից.

2) հայցվող տեղեկության տրամադրումն արգելված է Հայաստանի Հանրապետության և հայցվող տեղեկությանն առնչվող օտարերկրյա պետության օրենքներով և Ինտերպոլի գործողությունը կանոնակարգող նորմատիվ իրավական ակտերով.

3) հարցումը ձևակերպված է սույն կարգի 10, 11 և 13-րդ կետերի պահանջների խախտմամբ:

21. Բյուրոյում բոլոր կապի միջոցներով Ինտերպոլի գլխավոր քարտուղարությունից և Ինտերպոլի անդամ երկրների բյուրոներից ստացվող հարցումերը գրանցվելուց և մշակվելուց հետո որոշվում է կատարողների շրջանակը և կատարման համար ուղարկվում սույն կարգի 2-րդ կետի 1-ին ենթակետով նախատեսված իրավասու մարմիններին:

22. Հարցումը ստացած մարմինները հայցվող գործողությունները կատարում և տեղեկությունները տրամադրում են բյուրոյին` հնարավոր սեղմ ժամկետում, բայց ոչ ուշ, քան 30 օրվա ընթացքում` գլխավոր քարտուղարությանը կամ Ինտերպոլի անդամ երկրների բյուրոներին փոխանցելու համար:

23. Հարցումը ստացած մարմինը չի կատարում հայցվող գործողությունները կամ չի տրամադրում տեղեկություն, եթե`

1) չի տնօրինում հայցվող տեղեկությանը և օրենքով լիազորված չէ փնտրելու, ստանալու և տրամադրելու այդ տեղեկությունը.

2) հայցվող տեղեկության տրամադրումն արգելված է Հայաստանի Հանրապետության օրենքներով:

24. Տեղեկության փոխանակման ընթացքում տեղեկությունն օգտագործվում է միայն հանցավորության դեմ պայքարի ոլորտում: Նշված տեղեկության օգտագործումը սահմանափակելու նպատակով բյուրոյի կապուղիներով փոխանցվող փաստաթղթերն ուղեկցվում են հատուկ նշումով` «Միայն իրավապահ մարմինների օգտագործման համար»:

25. Բյուրոն և տեղեկություն հայցողն ապահովում են փոխանակվող տեղեկության բովանդակության պաշտպանվածությունը չարտոնագրված մուտքից, աղավաղումից և հրապարակումից:

26. Տեղեկություն տրամադրողը պետք է տեղեկացնի երրորդ անձի կողմից այդ տեղեկությունն օգտագործելու հնարավորության մասին: Տեղեկությունը երրորդ անձին տրամադրվում է տեղեկությունը տրամադրողի համաձայնությամբ: